**Papur Gwybodaeth Fanwl**

**Darpariaeth Llesiant o fis Ebrill 2017**

Roedd y Gyllideb Wanwyn ddiweddar yn arwydd dechrau darpariaeth Diwygio Llesiant yn hytrach na newid polisi, ac mae'n cyd-daro gyda rôl newydd Caroline Nokes AS yn Llywodraeth y Deyrnas Unedig fel Is-ysgrifennydd Gwladol Seneddol Cyflenwi Llesiant. Bydd y golled flynyddol gyfartalog oherwydd diwygio llesiant ar gyfer pob tenant sy'n byw yn y sector rhent cymdeithasol yng Nghymru yn cyrraedd £1,840 erbyn 2020/21. Daeth Deddf Diwygio Llesiant a Gwaith 2016[[1]](#endnote-1) â nifer o newidiadau a ddaw i rym o fis Ebrill 2017 ac mae'r papur gwybodaeth yma yn rhoi sylw i nifer o'r newidiadau hynny.

**O fis Ebrill 2017**

**Diddymu Elfen Gweithgaredd Cysylltiedig â Gwaith (WRAC) y Lwfans Cyflogaeth a Chymorth (ESA)**

O 3 Ebrill 2017, ni fydd yr elfen gweithgaredd cysylltiedig â gwaith ESA ar gael i hawliadau ESA newydd. Ni fydd hawlwyr yr effeithir arnynt y canfuwyd fod ganddynt allu cyfyngedig am waith yn dilyn yr Asesiad Gallu i Weithio yn derbyn elfen ychwanegol. Felly, ni fydd y taliad presennol o £102.15 ar gael a chaiff y taliad is o £73.10 ei wneud yn unol â'r Lwfans Ceiswyr Gwaith. Lle na ddyfernir WRAC yn ESA, ni ddyfernir elfen gyfwerth mewn Budd-dal Tai.

Mae'r Adran Gwaith a Phensiynau yn amcangyfrif y bydd y polisi yn arbed £55m yn 2017/18, yn codi i £640m erbyn 2020/22. Mae nifer y tenantiaid sy'n hawlio WRAC ESA yn cynyddu fis ar fis ar gyfradd o tua 400 tenant y flwyddyn, gan arwain at golled o dros £600,000 y flwyddyn i'n cymunedau.

**Dileu ffi rheoli llety dros dro mewn cymhorthdal Budd-dal Tai**

Mae dileu'r ffi rheoli llety dros dro yn cyd-fynd gyda chyhoeddiad y Llywodraeth yn Adolygiad Gwariant a Datganiad Hydref 2015 y daw'r cymhorthdal ar gyfer y ffi rheoli llety dros dro, a gaiff ei dalu gan yr Adran Gwaith a Phensiynau i awdurdodau lleol, ar sail fesul aelwyd, i ben o 2017/18. Dywedodd yr Adran Gwaith a Phensiynau y caiff mwy na'r cyllid cyfatebol ei ddatganoli; fodd bynnag, gan fod y cyllid ychwanegol hwn o fewn grant bloc nid yw Llywodraeth Cymru wedi dyrannu'r holl gyllid ar gyfer y diben hwn. Mae mwy o wybodaeth ar gael yma: http://bit.ly/2nd7kLv

**Eithriad Cap Budd-daliadau ar gyfer rhai sy'n hawlio Credyd Cynhwysol**

O fis Ebrill 2017, caiff y trothwy enillion ar gyfer eithriad Cap Budd-daliadau i'r rhai sy'n hawlio Credyd Cynhwysol ei newid o swm sefydlog o £430 y mis i'r swm y byddai'r sawl sy'n hawlio yn ei ennill pe byddent (neu un ohonynt, os yn gwpl) yn gweithio am 16 awr yr wythnos ar yr isafswm cyflog cenedlaethol (£7.50).

Mae'r newid yn golygu, er enghraifft, ar ôl Ebrill 2017 y byddai'n rhaid i rywun dros 25 oed mewn gwaith sy'n hawlio Credyd Cynhwysol dderbyn yr elfen Tai (nad yw wedi ei eithrio fel arall o'r Cap Budd-daliadau) ennill £520 yn hytrach na £430 y mis i gael ei eithrio o'r cap.

Disgwyliwn mai effaith isel ar aelodau a gaiff y newid hwn oherwydd y nifer fach iawn o deuluoedd sy'n hawlio Credyd Cynhwysol ar hyn o bryd. Fodd bynnag, bydd hyn yn cynyddu wrth i'r gwasanaeth llawn ddechrau.

**Dileu Elfen Teulu y Credyd Treth**

Ar hyn o bryd, caiff yr elfen teulu ei gynnwys yn nyfarniad pawb sy'n gyfrifol am o leiaf un plentyn. O fis Ebrill 2017, dim ond pan mae'r person yn gyfrifol am blentyn neu berson ifanc a anwyd cyn 6 Ebrill 2017 y caiff yr elfen teulu (a osodwyd ar £545) ei gynnwys mewn dyfarniadau. Ni fydd yr elfen gyfatebol mewn Credyd Cynhwysol, a elwir yr Elfen Plentyn Cyntaf, ar gael ar gyfer hawliadau newydd o fis Ebrill 2017 ymlaen.

**Cyhoeddwyd yr amserlen ymestyn y gwasanaeth Credyd Cynhwysol (digidol llawn) ar gyfer Ebrill 2017 - Medi 2018:** [**http://bit.ly/2mskjpP**](http://bit.ly/2mskjpP)

Bydd pob canolfan gwaith yng Nghymru yn gweithredu'r gwasanaeth llawn erbyn mis Gorffennaf 2018.

Amserlen ymestyn yng Nghymru:

• Ebrill 2017: Sir y Fflint

• Gorffennaf 2017: Torfaen

• Hydref 2017: Castell-nedd Port Talbot

• Tachwedd 2017: Casnewydd

• Rhagfyr 2017: Abertawe

• Chwefror 2018: Conwy, Sir Ddinbych, Pen-y-bont ar Ogwr a Chaerdydd.

• Mawrth 2018: Sir Gaerfyrddin, Ynys Môn, Merthyr a Sir Fynwy

• Ebrill 2018: Blaenau Gwent a Gwynedd

• Mai 2018: Caerffili, Ceredigion a Sir Fynwy

• Gorffennaf 2018: Bro Morgannwg a Phowys

• Gorffennaf 2018: Rhondda Cynon Taf

Bydd symud hawlwyr presennol yn dechrau ym mis Gorffennaf 2019 ac yn dod i ben tua mis Mawrth 2022.

Bydd CHC yn cadw golwg ar effaith Credyd Cynhwysol, fel yr amlygir yn adroddiad ymchwil 'Credyd Cynhwysol: Safbwynt y Tenant' [[2]](#endnote-2) a bydd yn parhau i ddatblygu’r Statws Partner Dibynadwy a Phorth Landlordiaid gyda rhanddeiliaid eraill drwy weithgor Landlordiaid Strategol yr Adran Gwaith a Phensiynau.

**Terfyn dau blentyn Credydau Treth a Chredyd Cynhwysol**

Yng Nghyllideb yr Haf 2015, cynigiodd y Llywodraeth gyfyngu cefnogaeth ar gyfer plant drwy Gredydau Treth a Chredyd Cynhwysol i ddau blentyn o fis Ebrill 2017.

Ar gyfer y Credyd Treth Plant, ni chaiff elfennau eu cynnwys am drydydd plentyn (neu fwy o blant) a anwyd ar neu ar ôl 6 Ebrill 2017 os nad oes eithriad yn weithredol. Bydd elfennau'n parhau i gael eu cynnwys ar gyfer pob plentyn a anwyd cyn 6 Ebrill 2017.

Ar gyfer y Credyd Cynhwysol, ni chaiff elfennau eu cynnwys ar gyfer trydydd plentyn (neu fwy o blant) a anwyd ar neu ar ôl 6 Ebrill 2017, os nad oes eithriad yn weithredol. Bydd elfennau'n parhau i gael eu cynnwys ar gyfer pob plentyn a anwyd cyn 6 Ebrill 2017.

Dywedodd Cymdeithas y Plant y bydd 640,000 o deuluoedd yn colli cefnogaeth fel canlyniad uniongyrchol i'r newidiadau arfaethedig. Rhyngddynt, bydd colli elfen plentyn ynghyd ag elfen teulu y Credyd Treth Plant yn golygu y bydd teulu gyda thri o blant yn colli hyd at £3,325. Bydd teulu gyda phedwar plentyn yn colli hyd at £6,100.[[3]](#endnote-3)

Yn ymateb CHC i'r ymgynghoriad[[4]](#endnote-4) ar y polisi hwn, dywedsom y dylai'r Llywodraeth ystyried y baich a'r costau ychwanegol y gall genediaeth luosog eu hachosi. Er y gall teulu ddewis cael un plentyn ychwanegol a thalu am gost y plentyn hwnnw, nid ydynt fel arfer yn dewis cael genedigaeth luosog. Mae'r Llywodraeth felly wedi penderfynu ehangu'r eithriad yma fel y caiff yr elfen plentyn ei roi ar gyfer pob trydydd plentyn neu blant dilynol mewn teulu a anwyd fel rhan o enedigaeth luosog, heblaw'r cyntaf-enedig.

**Gofynion Credyd Cynhwysol ar gyfer rhieni i edrych am waith**

Disgwylir i rieni gyda phlentyn ieuengaf 3 oed, yn cynnwys rhieni unigol, i edrych am waith os ydynt eisiau hawlio Credyd Cynhwysol. Mae hyn yn cynyddu pwysigrwydd ymrwymiad Llywodraeth Cymru i gynnig gofal plant am ddim yng Nghymru a chyfateg â pholisi Lloegr yn unig sy'n dechrau ym mis Medi 2017. O fewn Cymru, dewiswyd 6 awdurdod lleol i weithio gyda Llywodraeth Cymru i dreialu'r cynnig gofal plant newydd. Caiff prosiectau yn cynnig 30 awr yr wythnos o addysg gynnar a gofal plant am ddim eu treialu o fis Medi 2017 mewn mannau penodol o fewn Gwynedd, Ynys Môn, Sir y Fflint, Abertawe, Blaenau Gwent a Rhondda Cynon Taf.

**Goblygiad Ieuenctid Credyd Cynhwysol**

O fis Ebrill 2017, bydd yn rhaid i bobl ifanc 18-21 oed a fu'n hawlio Credyd Cynhwysol am chwe mis un ai wneud cais am hyfforddiant/prentisiaethau neu fynychu lleoliad gwaith, os nad ydynt wedi eu eithrio (yn cael eu hystyried yn agored i niwed).

**Dileu Elfen Costau Tai Credyd Cynhwysol ar gyfer pobl ifanc 18 i 21 oed**

Dim ond i hawliadau newydd ar gyfer y gwasanaeth Credyd Cynhwysol llawn y bydd y rheoliadau hyn yn weithredol ac felly byddant yn dod i rym ar wahanol adegau ar gyfer gwahanol ardaloedd awdurdodau lleol. Mae rhestr helaeth o eithriadau yn cynnwys:

* Y rhai sy'n gyfrifol am blentyn neu berson ifanc sy'n cymhwyso
* Rhai a fu'n derbyn gofal cyn cyrraedd 18 oed
* Derbyn elfen gofal lwfans byw i'r anabl ar y gyfradd ganolig neu uchaf neu'r elfen byw dyddiol y Taliad Annibyniaeth Personol
* Yn destun rheolaeth aml-asiantaeth (trefniadau ar gyfer rheoli risgiau a achosir gan droseddwyr neilltuol)
* Mewn llety dros dro a ddarperir gan awdurdod lleol fel rhan o'u dyletswyddau i'r digartref
* Wedi bod yn destun, neu wedi eu bygwth gyda, trais domestig gan eu partner, cyn bartner neu aelod o'r teulu
* Lle, oherwydd cyfrifoldebau gofalu neu amhariad corfforol neu feddygol, fod nifer yr oriau y disgwylir i'r sawl sy'n hawlio eu gweithio yn llai na 35 yr wythnos
* Rhai na fedrir gorfodi gofyniad chwiio am waith arnynt oherwydd ystod o amgylchiadau gyda chyfyngiad amser megis: dioddef profedigaeth o fewn y 6 mis diwethaf, dilyn triniaeth ar gyfer bod yn gaeth i rywbeth, neu lle maent wedi rhoi tystiolaeth feddygol nad ydynt yn ffit ar gyfer gwaith ar hyn o bryd (am hyd at 14 diwrnod)
* Y rhai hynny sy'n hawlio sydd mewn gwaith ar hyn o bryd ac sydd ag enillion net mewn cyfnod asesu yn uwch na'r swm misol cyfatebol y byddai person yn ei ennill yn gweithio 16 awr yr wythnos ar yr Isafswm Cyflog Cenedlaethol ar gyfer person 18 i 20 oed (hynny yw, £89.60 yr wythnos o fis Ebrill 2017). Os yw'r sawl sy'n hawlio dan gontract prentisiaeth, caiff y swm ei osod ar swm misol cyfatebol 16 awr yr wythnos ar yr Isafswm Cyflog Cenedlaethol ar gyfer prentisiaid (hynny yw, £56 yr wythnos o fis Ebrill 2017)
* Rhai sy'n derbyn Budd-dal Tai neu'r rhai sy'n derbyn Credyd Cynhwysol mewn ardaloedd Gwasanaeth Byw
* Rhai sy'n derbyn help gyda chostau tai (drwy Budd-dal Tai neu Wasanaeth Byw Credyd Cynhwysol) yn syth cyn symud i wasanaeth llawn ac yn prosesu eu gwahoddiad i symud yn effeithlon o fewn y ffenestr 46 diwrnod.

Mae'r rheoliadau ar gael yma: <http://bit.ly/2nrPqTo>

Mae CHC yn parhau i weithio gyda Llywodraeth Cymru i edrych ar y materion a achosir gan y newidiadau i hawl i fudd-dal ar gyfer rhai dan 35. Mae gweithgor yn edrych ar yr effaith drwy broses casglu data, cyfleoedd datblygu posibl dan y Rhaglen Tai Arloesol, ac opsiynau ar gyfer tai a gaiff eu rhannu a ddylanwadir gan denantiaid.

**Gostwng tapr Credyd Cynhwysol o 65 y cant i 63 y cant**

O fis Ebrill 2017, caiff y gyfradd tapr ar gyfer Credyd Cynhwysol ei ostwng o 65 y cant i 63 y cant. Mae hyn yn golygu y gall y sawl sy'n hawlio gadw 37c am bob £1 a enillir mewn gwaith uwchben lwfansau gwaith yn hytrach na 35c am bob £1 a enillir.

**Dilau'r terfyn gwaith a ganiateir gan ESA**

O 3 Ebrill 2017, ni fydd yn rhaid i'r rhai sy'n hawlio ESA ac sy'n gwneud gwaith a ganiateir ac yn ennill rhwng £20 a £115.20 yr wythnos roi'r gorau i'w gwaith neu beidio hawlio ESA ar ôl 52 wythnos.

**Gostwng sancsiynau ESA**

O 3 Ebrill 2017, bydd rhai sy'n hawlio ESA sydd â sancsiwn yn parhau i dderbyn 80% o'u taliadau yn hytrach na'r 60% presennol. Nid yw'r newid hwn yn weithredol ar gyfer hawlwyr ESA sy'n parhau i dderbyn yr elfen gweithgaredd cysylltiedig â gwaith ar ôl 3 Ebrill 2017; byddant yn parhau i fod yn amodol i'r gyfradd 60%.

**Taliad Cymorth Profedigaeth**

Cyflwynir Taliad Cymorth Profedigaeth newydd yn lle'r budd-daliadau profedigaeth presennol. Cyflwynir hyn ar gyfer hawliadau newydd o fis Ebrill 2017.

**Hydref/Diwedd 2017**

**Newid mewn Taliadau Caledi ar gyfer pobl â salwch meddwl neu ddigartref**

Cynigiodd y llywodraeth bod taliadau caledi (0 60% o swm y budd-dal) yn cael eu talu'n awtomatig ar gyfer pobl gyda salwch meddyliol neu'n ddigartref pan gânt sancsiwn sy'n edrych am waith. Ar hyn o bryd mae'n rhaid i'r hawlwyr hyn aros am ddwy wythnos cyn y gallant wneud cais am daliadau caledi ar ôl iddynt gael sancsiwn, a gellir eu gwrthod. Mae'r cynnig yn bwriadu eu hychwanegu at y grŵp o bobl agored i niwed a all wneud cais am daliadau caledi yn syth (megis hawlwyr gyda phlant neu broblemau iechyd hirdymor). Ni chyhoeddwyd dyddiad y newid hwn hyd yma.

Bydd CHC yn dechrau ar gyfres o bodlediadau ym mis Ebrill 2017 yn edrych ar y cap lwfans Tai Lleol, yr effaith ar dai â chymorth a phobl dan 35 oed (a'r effeithiau penodol ar gyfer rhai 18-21 oed) a chanllawiau ar y Credyd Cynhwysol, ymhlith eraill. Cadwch lygad yn agored amdanynt fis nesaf.

**Paul Langley, Pennaeth Datblygu Busnes prosiect Mae Budd-daliadau yn Newid**

@paul\_chc

[paul-langley@chcymru.org.uk](mailto:paul-langley@chcymru.org.uk)  
#aprilcuts

1. <http://services.parliament.uk/bills/2015-16/welfarereformandwork.html> [↑](#endnote-ref-1)
2. <http://chcymru.org.uk/en/view-news/tenants-given-a-platform-to-voice-their-opinions-on-the-impact-of-universal> [↑](#endnote-ref-2)
3. <http://www.childrenssociety.org.uk/sites/default/files/The%20Childrens%20Society%203rd%20Reading%20Briefing%20-%20Two%20Child%20Limit.pdf> [↑](#endnote-ref-3)
4. <http://chcymru.org.uk/uploads/events_attachments/2_Child_Limitation_Response_final.pdf> [↑](#endnote-ref-4)